22 sterf binne 12 uur op KwaZulu-Natalse paaieMxolisi Kaunda, LUR vir vervoer, gemeenskapsveiligheid en samewerking in KwaZulu-Natal (Foto: ANA) Altesaam 22 persone is Saterdag dood op paaie in KwaZulu-Natal, met een ongeluk op die N2 naby Empangeni wat 15 lewens geëis het. ŉ Voorlopige ondersoek het aan die lig gebring dat ŉ Mercedes-Benz en ŉ Toyota Quantum mekaar reg van voor getref het en 14 persone is op slag dood. ŉ Span ondersoekbeamptes en forensiese kenners is aangestel om die oorsaak van die ongeluk te bepaal, het Mxolisi Kaunda, LUR vir vervoer, gemeenskapsveiligheid en samewerking in KwaZulu-Natal, gesê. Die departement van vervoer sal ook ŉ span ingenieurs stuur om ondersoek in te stel oor die stuk pad om te bepaal of bykomende veiligheidsmaatreëls vereis word. Kaunda het gesê hy het Sondag, toe hy die toneel besoek het, wetstoepassers versoek om strenger op te tree teen roekelose bestuurders. Sewe persone is dood in ŉ ongeluk Saterdag in Appelsbosch, noord van Durban. Kaunda het gesê die voorvalle sal nie die provinsie verhinder van sy toewyding om padongelukke en noodlottige ongelukke tydens die feesgety met meer as 10% te verminder nie. “Ons het Saterdag ŉ geïntegreerde veiligheidsplan van stapel gestuur wat op hoë sigbaarheid fokus in al die gevaarlike dele van die provinsie. Ons sal strenger optree teen dronkbestuur, spoedoortredings, onpadwaardige voertuie en motoriste wat sonder rybewyse rondry,” het Kaunda Sondag gesê. Hy het die oorlewendes van die N2-ongeluk by Ngwelezane-hospitaal besoek en betuig sy meegevoel met die families van die slagoffers. Hy doen ook ŉ beroep op inwoners van KwaZulu-Natal, veral padgebruikers, om saam met die regering te werk om padongelukke te verminder. “Ons sal die stryd teen noodlottige ongelukke wen as ons saam werk en met een stem sê dat padongelukke nie deel sal wees van ons lewens nie. Kom ons vat hande en maak seker dat ons almal aan die padreëls voldoen.”